กรุงไทยมองดอกเบี้ยต่ำชูกองตราสารหนี้เด่น
บลจ.กรุงไทย มองดอกเบี้ยต่ำอีกระยะ ชูกองทุนตราสารหนี้ผลตอบแทนเด่น&nbsp; KTDF โชว์ 4 เดือนแรกจ่าย 4.71%
9 พ.ค. 2559

บลจ.กรุงไทย มองดอกเบี้ยต่ำอีกระยะ ชูกองทุนตราสารหนี้ผลตอบแทนเด่น  KTDF โชว์ 4 เดือนแรกจ่าย 4.71%
นางชวินดา  หาญรัตนกูล  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM)เปิดเผยว่า  ตลาดตราสารหนี้ในปีนี้ได้รับปัจจัยบวกจากเศรษฐกิจโลกที่เผชิญกับปัจจัยเสี่ยงมากขึ้น ความต้องการลงทุนในสินทรัพย์ที่มีความเสี่ยงต่ำเพิ่มสูงขึ้น เป็นผลมาจากสภาพคล่องในระบบการเงินทั่วโลกรวมถึงตลาดการเงินไทยที่มีอยู่ในปริมาณสูง ความต้องการลงทุนในตราสารหนี้ไทย เช่น พันธบัตรรัฐบาล หุ้นกู้ภาคเอกชน หุ้นกู้/ตั๋วแลกเงินธนาคาร จึงปรับตัวสูงขึ้นอย่างมาก ในขณะที่ตราสารหนี้ออกใหม่ทั้งจากภาครัฐและภาคเอกชนมีน้อยกว่าความต้องการ
สำหรับแนวโน้มอัตราดอกเบี้ยในประเทศคาดว่าดอกเบี้ยในประเทศจะอยู่ในระดับต่ำไปอีกระยะหนึ่ง เศรษฐกิจอยู่ในแนวโน้มฟื้นตัวแต่มีความเปราะบางและความไม่แน่นอนสูง การลงทุนในกองทุนตราสารหนี้จึงเป็นทางเลือกหนึ่งที่น่าสนใจสำหรับนักลงทุนที่สามารถรับความเสี่ยงได้ต่ำกว่าการลงทุนในตลาดหุ้น หรือตลาดสินค้าโภคภัณฑ์
อย่างไรก็ตามในปีนี้ กองทุนตราสารหนี้ของบลจ.กรุงไทย มีผลการดำเนินงานที่โดดเด่น ในกลุ่มกองทุนประเภทตราสารหนี้  จากการจัดอันดับของมอร์นิ่งสตาร์ โดยผลตอบแทนนับตั้งแต่ต้นปี  ถึงวันที่  29 เม.ย.2559  กองทุนเปิดกรุงไทยตราสารหนี้ พลัส ( KTDF)ผลตอบแทนอยู่ที่ 4.71%  กองทุนเปิดกรุงไทยตราสารหนี้เพื่อการเลี้ยงชีพ (RMF2) อยู่ที่ 4.93% หากเทียบกับเงินฝาก1 ปี  อยู่ที่ 1.37% กองทุนเปิดกรุงไทยตราสารหนี้ระยะ 1 ถึง3 ปี ( KTFIX-1Y3Y) ผลตอบแทนอยู่ที่ 4.08%  เกณฑ์มาตรฐานอยู่ที่ 2.79%   และกองทุนเปิดกรุงไทยธนทรัพย์ พลัส ( KTPLUS) ผลตอบแทนอยู่ที่ 1.72%   เกณฑ์มาตรฐานอยู่ที่ 1.82%